KOMISIJOS REGLAMENTAS (EB) Nr. 251/2009
11. maaliskuu 2009
kuriuo įgyvendinamos ir iš dalies keičiamos Europos Parlamento ir Tarybos reglamento (EB) Nr. 295/2008 nuostatos dėl rengiant verslo struktūros statistiką teiktinų duomenų eilučių, priderinant jas prie pakeisto produktų statistinio klasifikatoriaus pagal veiklos rūšis (CPA)
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Europos Parlamento ir Tarybos reglamentą (EB) Nr. 295/2008 dėl verslo struktūros statistikos (1), ypač į 11 straipsnio 2 dalies b ir e punktus,
kadangi:
(1)
Reglamentu (EB, Euratomas) Nr. 58/97 (2) nustatyta bendra Bendrijos statistinių duomenų apie verslo struktūrą, veiklos rūšis, konkurencingumą ir veiklos rezultatus Bendrijoje rengimo sistema. Siekiant aiškumo ir racionalumo tas reglamentas išdėstytas nauja redakcija, labai pakeistos įvairios jo nuostatos.
(2)
Siekiant atsižvelgti į šiuos pakeitimus Komisijos reglamentas (EB) Nr. 2701/98 dėl duomenų, teiktinų rengiant verslo struktūros statistiką, serijų (3) turi būti iš dalies pakeistas. Siekiant aiškumo jį reikėtų pakeisti šiuo reglamentu.
(3)
Norint rengti palyginamus ir darnius valstybių narių duomenis, būtina nustatyti daugiamečių verslo struktūros statistinių duomenų rinkimo dažnumą ir verslo statistinių duomenų rengimo rezultatų skirstymą.
(4)
Patikslinus statistinį produktų klasifikatorių pagal veiklos rūšis (CPA) būtina pritaikyti tam tikrus V priedo rodiklių pavadinimus.
(5)
Šiame reglamente nustatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento I priede išdėstytose duomenų eilutėse nurodoma, kokiu dažnumu rinkti Reglamento (EB) 295/2008 3 ir 7 straipsniuose nurodytus daugiamečius statistinius duomenis ir kaip skirstyti rezultatus.
Valstybės narės rengia toliau nurodytas 2008 m. ir vėlesnių ataskaitinių metų duomenų eilutes.
2 straipsnis
Reglamentas (EB) Nr. 2701/98 panaikinamas.
Tačiau jis taikomas 2007 m. ir ankstesnių metų duomenų eilutėms perduoti.
3 straipsnis
Reglamento Nr. 295/2008 V priedas iš dalies keičiamas pagal šio reglamento II priedą.
4 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 11 kovo 2009